Läbirääkimisi Colombia ja Mehhikoga ei suudetud kolme aasta jooksul lõpule viia. Seetõttu on tehtud ettepanek taotleda nõukogu otsuse (EL) 2021/1345 kohaldamisala laiendamisega uut luba. See võimaldab ka kindlaks teha Colombias ja Mehhikos kohaldatavate mahepõllumajanduslikku tootmist käsitlevate õigusaktide võimalikku samaväärsust uue mahepõllumajanduslikku tootmist käsitleva liidu õigusaktiga, st määrusega (EL) 2018/848 ning sellel määrusel põhinevate delegeeritud õigusaktide ja rakendusaktidega. Eespool toodut silmas pidades tehakse soovituses ettepanek muuta nõukogu otsust (EL) 2021/1345 üksnes vajalikus ulatuses, ilma läbirääkimisjuhiseid muutmata.

Vastavalt määrusele (EL) 2018/848 lõpeb kolmandatele riikidele nõukogu määruse (EÜ) nr 834/2007 artikli 33 lõike 2 alusel antud samaväärsuse tunnustus 31. detsembril 2026. Argentinale, Austraaliale, Kanadale, Costa Ricale, Indiale, Iisraelile, Jaapanile, Uus-Meremaale, Lõuna-Koreale, Tuneesiale ja Ameerika Ühendriikidele antud tunnustused kaotavad seega kehtivuse eespool nimetatud kuupäeval. Selleks et tagada mahetoodete kaubavoogude jätkumine kõnealuste partneritega pärast 2026. aastat, volitas nõukogu komisjoni alustama vajalikke läbirääkimisi, et tagada nende riikidega kaubanduslepingute vormis uued samaväärsuse tunnustamised. Luba pidada läbirääkimisi sätestati nõukogu 28. juuni 2021. aasta otsuses (EL) 2021/1345.

Euroopa Parlamendi ja nõukogu 30. mai 2018. aasta määruses (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007, on sätestatud võimalus anda liidu turule juurdepääs mahepõllumajanduslikele toodetele, mis on pärit kolmandatest riikidest, mille puhul on kaubanduslepingu alusel tunnustatud, et neil on tootmissüsteem, mis vastab samaväärsetele eesmärkidele ja põhimõtetele, ning et neis kohaldatakse õigusnorme, millega on tagatud nõuetele vastavuse tõendamine liiduga samal tasemel.

Eesmärgi saavutamise ainus võimalik vahend on rahvusvaheline leping. Seega on vaja lubada alustada läbirääkimisi rahvusvahelise lepingu sõlmimiseks. Nagu selgitatud, ei ole selle konkreetse juhtumi puhul vaja uut õigusakti, vaid tuleb muuta nõukogu otsust (EL) 2021/1345.

•Rakenduskavad ning järelevalve, hindamise ja aruandluse kord

Ei kohaldata.

•Selgitavad dokumendid (direktiivide puhul)

Ei kohaldata.

•Soovituse sätete üksikasjalik selgitus

Soovituses tehakse ettepanek volitada komisjoni pidama liidu nimel läbirääkimisi Colombia ja Mehhikoga mahepõllumajanduslike toodetega kauplemise lepingute üle. Need kaks riiki lisataks seega nõukogu otsuses (EL) 2021/1345 esitatud loetellu: Argentina, Austraalia, Kanada, Costa Rica, India, Iisrael, Jaapan, Uus-Meremaa, Lõuna-Korea, Tuneesia ja Ameerika Ühendriigid. Soovituses tehakse ettepanek jätta lisasse samad läbirääkimisjuhised, mida peavad järgima komisjon ja erikomitee, kellega läbirääkimiste käigus konsulteeritakse.

Soovitus:

NÕUKOGU OTSUS,

millega muudetakse otsust (EL) 2021/1345 seoses läbirääkimiste alustamisega Colombia ja Mehhikoga mahepõllumajanduslike toodetega kauplemise lepingute üle

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 218 lõikeid 3 ja 4,

võttes arvesse Euroopa Komisjoni soovitust

ning arvestades järgmist:

(1)Euroopa Parlamendi ja nõukogu määruses (EL) 2018/848 on sätestatud võimalus anda liidu turule juurdepääs mahepõllumajanduslikele toodetele, mis on pärit kolmandatest riikidest, mille puhul on kaubanduslepingu alusel tunnustatud, et neil on tootmissüsteem, mis vastab samaväärsetele eesmärkidele ja põhimõtetele, ning et neis kohaldatakse õigusnorme, millega on tagatud nõuetele vastavuse tõendamine liiduga samal tasemel.

(2)Nõukogu otsusega (EL) 2021/1345 anti luba alustada läbirääkimisi Argentina, Austraalia, Kanada, Costa Rica, India, Iisraeli, Jaapani, Uus-Meremaa, Lõuna-Korea, Tuneesia ja Ameerika Ühendriikidega mahepõllumajanduslike toodetega kauplemise lepingute üle.

(3)Komisjon alustas läbirääkimisi Colombia ja Mehhikoga eelmise läbirääkimiste pidamise volituse alusel. See volitus sisaldas läbirääkimiste kestuse piirangut ning läbirääkimisi ei olnud võimalik enne tähtaja möödumist lõpule viia. Seepärast on asjakohane muuta otsust (EL) 2021/1345, et lisada Colombia ja Mehhiko selle kohaldamisalasse.

(4)Otsuse (EL) 2021/1345 addendum’is esitatud läbirääkimisjuhiseid tuleks muuta, et lisada viited Colombiale ja Mehhikole.

(5)Otsust (EL) 2021/1345 tuleks seetõttu vastavalt muuta,

ON VASTU VÕTNUD KÄESOLEVA OTSUSE:

Artikkel 1